khistorydata/jeongjo-sjw-relations huggingface dataset:
정조 20년 · 강
諭左議政蔡濟恭安心入城
정조 20년 · 목
政院以左議政蔡濟恭又使錄事來納命召啓敎以命召之除非待命而旣傳還納纔納旋送卽常格之外姑爲捧留以待入城後傳致事該房知悉尙處江外處義太過安心入城事偕來史官傳諭
정조 20년 · 강
單付徐有聞洪樂游別兼春秋口傳也
정조 20년 · 목
敎以別兼春秋除衆所恭知情勢實病外外任受由上京人通瀜啓下待下批牌招察任
정조 20년 · 강
召見入格儒生于永淸門
정조 20년 · 목
予謂金秀臣曰幾年應製而今番不以恩賜初試觀會試何也秀臣曰適以母病未及上來不得出帖而然矣予謂金磾曰居何地磾曰在南原矣予曰試題當以魏公爲主而誤認以晉公亦能高占科場得失本自如此矣予謂李弘謙曰固知爾之能文矣華城應製屢次居魁已如其能文而今果得捷矣近聞華城儒士纔次科第便移其居豈有如此士習乎爾則永爲奠居傳之子孫可也弘謙曰本爲永居計矣
정조 20년 · 강
重推吏曹判書沈煥之重試人柳恊基直以加資特爲下批
정조 20년 · 목
敎曰吏判事豈上疏之事亦豈持難之事乎從重推考旣經府使且有持敎何必作爲階梯重試人柳恊基直以加資特爲下批當刻啓下
정조 20년 · 강
敍卿宰侍從堂上堂下違牌坐罷及不敍罷削人
정조 20년 · 목
敎曰誓戒隔日寒食差祭執事官難以塡差云卿宰侍從堂上堂下違牌坐罷及不敍罷削人竝敍用
정조 20년 · 강
飭兵曹以使行所把驛馬置之事星火知委於諸道
정조 20년 · 목
兵曹啓言謝恩使以不送定奪矣所把驛馬置之事行移于各該道臣處敎以何去而今始草記乎星火知委
정조 20년 · 강
命大報壇親祭時省牲器以親臨磨鍊
정조 20년 · 강
命侍從居中人蕩滌
정조 20년 · 목
副護軍金觀柱池德斌朴柱遇任長源南必錫邊景祜金星甲李鎭宅黃縉申史澳申禹相副司直李日運姜克成金㙆鄭晚錫黃乃正李寅釆李明孚李奭濟尹悌東李基慶李東宇金憬林景鎭申▣柳恊基去乙卯秋冬等褒貶居中竝蕩滌
정조 20년 · 강
判義禁洪檍上疏賜批
정조 20년 · 목
疏略曰臣本以庸陋獲蒙曠絕之渥颺歷殆遍於內外爵秩猥躋於崇顯三子俱忝朝籍一門偏被寵祿居常憂惕無以自措唯以一縷尙存之前奔走不避夷險爲一分效力之圖以是之故七十致仕禮經之大防也逾期六年而臣不敢告老迷息種武私門之至榮也盛滿宜戒而臣不敢請休徘徊顧戀宜去不去今於闔門汚衊身名僇辱之後始思息黥補劓之計者奚但臣心之愧恧必多世人之譏笑而顧念臣蒲柳之姿逐歲寢衰犬馬之疾與齒俱深無自效之望矣何敢效他人據禮引年之規以要三字之榮亦何敢爲目下辭劇占閑之計以圖一已之便乎今日所願只在於丐身聖世謝跡朝端生老太乎永作閑民而已伏乞聖明曲察悲苦之辭特推矜許之私批以卿猶不衰豈可一疏便許勿辭行公
정조 20년 · 강
吏曹參議宋煥箕上疏賜批
정조 20년 · 목
疏略曰臣嘗聞之古昔盛時其用人也必量材授任惟器是稱爲士者亦必自量甚審不敢冒進故上無虛授下無虛受賢俊在位以濟其治其不材者亦得以屛處田野安其本分今我殿下平明之治綜理之政凡於擧措之際豈可以不察其眞僞不問其當否徒取虛竊之名誤加收召之恩而在下者亦何敢不自量度不恤嗤點猥處匪據以玷名器乎伏況今兹批旨旣以士風之益渝銓選之不古爲敎中朝之歎可以仰認矣固宜博訪旁求必取其賢畀以矜式之責期以激揚之效而乃反以如臣之庸陋癃醜最居人下者叨小宰之職而冒師儒之任此已爲有識者所竊歎而彼富有其具合被旌招者恐或視此而前却矣臣雖至愚自知則明守分量能沒身邱壑卽臣今日之義也此或不能無補於盛世勵廉恥之道亦庶爲仰報聖恩之萬一伏乞將臣本兼職名竝行鐫削批以溫批纔宣巽辭深摯慨遐心之莫回愧淺誠之未孚予於近日以收攬遠人爲目下急務凡有所聞雖遐土一藝一能之士亦必存錄況爾地處自別名行有素敦召之典其可捨爾乎所縻職名亦係緊重從速上來以副予至意
정조 20년 · 강
執義李城輔上疏賜批
정조 20년 · 목
疏略曰臣之千萬不似卽國人之所共知也特以年來猥被誤恩每膺不敢當之職名濫叨不敢承之禮際其大駭四方之聞聽爲如何哉顧乃深藏不出掩其本末若將有高尙之志則竊恐其仰蔽天聰之辜益難自逭而一進闕下呈身露實還從蔭路粗伸本分此爲臣之耿耿宿願也始則雖以日月之明尙有遺照謬廁招徠之列及其咫尺前席臣之至庸極陋之狀無所逃於聖鑑宜不復入於收召而恩旨之降若是稠疊非但臣之欺天重戾依然自在亦豈不仰累於淸朝擧措之間也至於狗馬賤疾轉輾沈痼常有難支之勢將何以扶策癃殘重入修門猥隨簪伸之後乎伏乞聖上亟命有司刊名選籍仍治臣違傲之罪批以昨夏一接稍慰凝企忽地徑歸尙切悵失林下去就固知其不欲自輕而世臣之義亦不宜若是恝然毋庸過辭從速上來繼陳向筵未畢之蘊以副近日如渴之思
정조 20년 · 강
承旨李勉兢上疏命還給牌招察任
정조 20년 · 목
疏略曰臣方申退出至闕外始覺左議政命召之納在袖中夫命召事體何等重大而齎來於不當來之地則纔移闕門一步厥罪非細兹敢忙陳短章仰首自列伏乞亟賜威罰敎曰大於此之罪自首勿論載在法典且異於李肇源之到泮不卽覺悟原疏還給牌招察任
정조 20년 · 강
命水原外營親軍衛都試第一第二人竝直赴殿試付之今別試榜末
정조 20년 · 목
水原留守趙心泰狀啓以爲外營左右列親軍衛春等都試依定式試取居首居二居三人姓名矢數後錄修啓右列親軍衛閑良朴師級鐵箭一矢一百十二步二矢一百六步三矢一百十步柳葉箭邊二中鞭蒭二中鳥銃邊三中蔡敏恭鐵箭一矢一百二步二矢一百步三矢一百十一步柳葉箭貫一中邊三中鞭蒭一中鳥銃邊一中具允鼎鐵箭一矢一百十二步二矢一百三十二步三矢一百二十八步柳葉箭邊三中騎蒭一中鞭蒭二中敎以今行多日露處勞役旣多且其軍容漸至鍊熟極爲可嘉第一第二名特竝直赴殿試付之榜末卽令畿伯撥馬知委外使處
정조 20년 · 강
命別試武科壯元李應泰關西僉使別將中今政差送重試武科壯元韓守憲加資重試武科入格人曺慶信因其部將窠陞六
정조 20년 · 목
因武科甲科第一人李應泰送東單子敎曰十六人初試十五人入格可謂初見況皆是平壤而餘一人又是龍岡人關西武士之武藝超等極爲可嘉何必送東道內僉使別將中如有滿瓜者今政差送事分付又因武科重試申科第一人韓守憲送東單子敎以加資今日政付兵批實職事分付又因武科重試人部將曺慶信等陞六單子敎曰出六窠積滯之時不可又付虛司果仍其窠行參上之職侍其陞遷依例以參下差伐事分付
정조 20년 · 강
以關西遠射人表建瞻單付寧城僉使仍令關西道帥臣以此傳敎書揭興武貢武之院仍爲輪示道內列邑
정조 20년 · 목
敎曰遠人收攬奚獨文蔭朝士爲然雖於超距擧石之輩未嘗不留意奬拔北關之六兩二百步能射者趙明載選置壯勇衛旋除宣沙浦好窠同時收用之關西表建瞻亦能遠射百五六十步今榜重試又以百五十步近處人格此等人不可不拔例收用寧城僉使見窠令該曹單付唱榜後下送而今榜武科壯元重試壯元皆出於關西而或除堂上實職或除西路邊將者蓋欲使河朔健夫倍激膽略以此意下諭干關西道帥臣各於興武貢武之院大書揭板仍將此敎輪示道內列邑俾有干城腹心之效
정조 20년 · 목
以李景溟爲副修撰申思運爲工曹判書黃昇源爲知春秋金翊休爲工曹參判李致中爲內局提調崔䘻爲同知掌樂正申鳳朝副校理徐有鍊副司直李日運柳恊基加通政
정조 20년 · 강
重推江華留守金履翼禮曹判書李祖源兵曹判書具㢞越俸一等
정조 20년 · 목
備局啓言今此文武科殿試初以今月二十五日擇日啓下因特敎以十九日進定則該曹卽當如委各道使文武赴擧人趁此日來待而不卽擧行至有沁都武士未及赴試之事事關科試宜有罪責當該禮兵曹堂上捧現告罷職雖以該守臣言之旣聞日子之進定則預宜知委起送當赴之人而不此之爲直赴擧子之未赴殿試者至於二人罪在不察亦宜論勘而當初除拜出自特補則自下有不敢循例請譴請江華留守金履翼從重推考允之敎以禮兵曹堂上爲先越俸一等
정조 20년 · 강
勘放金吾時囚李在學申大年具興遠朴思弼等中官梁濟漢原情勿施推知義禁權▣同義禁閔台爀
정조 20년 · 목
禁府啓言刑曹判書李在學原情以爲頃日引儀決杖命下之後固當卽爲奉行而不一經稟及恐失職循例草記見阻喉院乃至於冒昧陳疏昏迷謬妄自犯罔赦之罪御醫事體與他自別則不可自本曹科罪而日前草記時矇未覺得遽請照律身爲法官其所擧行首尾矛盾由前由後莫非渠罪云參議申大年原情以爲項於引儀決杖命下之日但知朝官金吾之例不念聯疏瀆䙝之懼此已罔赦之罪而御醫事體之自別矇未覺得循例請勘大是妄錯之失伊日雖未同席亦不能往復首堂終自歸於顚錯之科其爲溺職之罪實無所逃云各杖八十收贖奪告身三等私罪施行允之敎以竝功減一等又啓言工曹佐郞具興遠原情以爲輦路植炬固宜預先等待而不善擧行自陷罪戾云敎以何足責附過放送又啓言朴思弼以公罪勘放事有命矣杖七十以公罪收贖放送因中官梁得漢原情啓目敎曰假稱長番中官此供辭勿施其委折使之草記而該堂推考
정조 20년 · 강
推刑曹判書李在學參議申大年罪人沈憲永加杖嚴問期於得情
정조 20년 · 목
刑曹以罪人沈憲永加杖二十度啓敎以只云加杖不言遲晚與否如許法理在於何許律例卿等推考後坐起時加杖嚴問期於得情以聞
정조 20년 · 강
京畿監司金文淳以園所外南山補土植木形止馳啓
정조 20년 · 목
狀啓以爲連接差使員安城郡守曺允植所報則園所外南山外補土處自十四日至十七日連爲董役後募軍數爻補土步數植木株數區別修報而十五日則因雨停役十八日則自丑時始雨至辰時終不開霽亦不付役云補土植木募軍數爻竝後錄馳啓十四日水原募軍二百四十七名鳳鳥峯南第一麓西邊補土長三十步廣二十步植松二千二百二株廣州募軍二百名鳳鳥峯西邊第三巷左脊補土長二十五步廣八步植松三千七百五十株南陽募軍二百二十七名上南山北邊朝陽谷第三巷補土長十五步廣三十步植松四百十一株安城募軍一百三十二名上南山東邊第四巷補土長二十二步廣五十步植松八百株安山募軍一百六十七名上南山南邊第三巷右脊補土長二十步廣四十步植松一千三十株振威募軍一百十五名上南山東邊第四巷補土長十七步廣四十五步植松一千五百三十二株龍仁募軍五十五名寺洞東邊第一巷補土長三十步廣五十步植松一千二百十二株果川募軍九十七名鳥谷第五巷補土長二十五步廣二十步植松八百二十株陽城募軍八十三名中南山外麓第三巷石脊補玉長九步廣十一步植松三百八十三株十六日水原募軍二百五十九名鳳鳥峯南一麓陽谷峴西邊二麓器皿洞東邊補土各長十五步廣十步植松三千三百株廣州募軍二百二十名初境甲谷一脊補土長六十步廣十二步植松二千三百株南陽募軍二百十三名朝陽谷中境第四巷補土長八步廣三十五步植松五百八十株安城募軍一百十二名上南山東邊第一麓四巷補土長三十步廣四十步植松一千八百六十四株安山募軍八十七名上南山外面南邊第二麓一巷半補土長十步廣三十步植松二百十株振威募軍一百三十四名中南山外麓第五巷補土長十五步廣四十步植松二千二百五十株龍仁募軍七十五名射亭谷第二麓補土長二十步廣三十步植松一千六百五十株果川募軍一百六名鳳鳥峯北邊第五巷補土長三十四步廣十五步植松一千六百六十七株陽城募軍七十二名中南山第三巷補土長七步廣十五步植松八百四十株十七日水原募軍二百九名鳳鳥峯南第一麓陽谷峴西邊補土長四十五步廣五十步植松一千九百八十株廣州募軍二百二十名初境甲谷一處補土長六十步廣八步植松三千二百株南陽募軍二百四十三名中境朝陽谷第六巷補土長三十五步廣四十七步植松一千八百十株安城募軍一百十二名上南山東邊第一麓四巷左脊補土長二十步廣三十步植松一千四百二十株安山募軍一百四十七名上南山外面南邊第三麓一巷半補土長五步廣六十八步植松一千二百十二株振威募軍一百六十七名上南山東邊第二麓二巷補土長十七步廣四十三步植松三千七百十二株龍仁募軍三百四十名柹木峙第二麓補土長二十七步廣五十步植松八千二百八十株果川募軍三百五十名鳥谷第五巷補土長五十步廣四十步植松四千三百六十三株陽城募軍六十二名中南山外麓寺洞第四巷補土長七步廣十三步植松六百三十株都合募軍四千四百五十一名植松五萬三千四百八林
정조 20년 · 강
召見請對大臣禮堂閣臣于便殿
정조 20년 · 목
政院啓言領議政洪樂性右議政尹蓍東有稟達事率禮堂請對敎以賀使之行果有狀啓而欲爲詢於卿等連因試事遲待卿等登筵之便卿等今聞入來鞅八門近處來待○樂性曰元子宮岐嶷之儀臣等久未得瞻望矣予曰元子今將出來矣少頃元子出座侍立樂性曰仰瞻睿表益覺儼然天成臣等不勝慶祝而睿學近益將就乎予曰已讀小學第二卷文義亦能曉解而不甚勸課矣蓍東曰以今沖齡睿學已如是誠東方無疆之福也樂性曰今日臣等之求對卽莫重慶禮事也予曰予亦聞卿等入來意謂此事事體不輕故特命召接矣仍命元子取使臣別單以來元子跪以進之子敎承旨李晚秀讀奏樂性曰臣於歲初已有陳請而伊時聖敎以今年好明年亦好愈遲愈好爲敎臣等不敢復請矣今自彼中先言奏請事雖謂非上皇之言而安知其非出於皇旨乎亟擧盛禮仍以謝恩使移除奏請使人送臣等之望也予曰予意已定曾以樂記中遲之遲而又久言於卿等億萬年悠久之基在於此矣蓋欲待明年者以久例言之則肅廟朝受册之年也以近例言之則予之受册之年也明年固好再明年亦好今何必以使臣別單更爲進退乎蓍東曰旣聞彼中云云臣等之仰請固不敢緩而莫重盛禮聖意已定則不必以使臣別單有所進退然但謝恩使旣不送則當有緣由別咨咨文中添入待明年奏請之意爲好矣予曰亦不當前期預說矣蓍東曰明年行册禮則入學又當竝行慶禮稠疊預切欣祝矣予曰予則十歲始入學亦何必明年竝行乎蓍東曰冠禮嘉禮皆當次第擧行矣子曰何可先定其年數乎予敎樂性曰己卯册禮時卿或有敎命書寫之事乎樂性曰臣未之詳矣予曰卿於明年恰滿八十以八耋首相若當盛禮豈非往牒稀有者乎況卿之福祿在廷無比明年雖倩人把臂必書好文字以爲祈祝之地也樂性曰臣雖腕弱眼昏尙能强作書字凡於慶祝之事何敢辭乎樂性曰太常所重自別臣於凡事一未照察而尙縻都相之任特賜遞免區區之望也予曰賴卿爲提擧太常無弊矣司僕則職務甚繁有難勞卿故雖移授右相而至於他司則更何求解乎筋力之事不責於卿今日筵退後依前長暇善爲調養須勿更爲尋單一番陳箚好矣
정조 20년 · 강
命京畿監司金文淳爲顯隆園寒食祭獻官
정조 20년 · 목
文淳狀請顯隆園寒食祭祭官差定敎以卿爲獻官行祀事回諭
정조 20년 · 강
御春塘臺行外營直赴會試人及嶺南武士試射
정조 20년 · 목
別單嶺南武士額外禁軍晋州直赴趙沆小布三中咸陽新及第權思正小布二中一內禁軍彥陽閑艮盧忠元金海閑良盧璧壽小布一中敎以趙沆生六臣孫特付今科榜末待放榜後令該曹卽爲調用權思正登科後除取才付一內每朔堂下朔試射時別爲試取柳葉箭一巡若有三中之時草記盧忠元盧璧壽令兵曹各箭竹一百箇賜給外營直赴會試人親軍衛閑良金鍊甲鄭東龍柳葉箭邊二中李完得曺光振孔師德崔聖贊李長年具允鼎小布二中亦直赴殿試敎以與嶺南直赴人竝付今科榜末榜目該房取來添書以入
정조 20년 · 강
行翰圈取柳台佐等五人行注薦取金履永等四人仍命前注書李垿陞六趙台榮單付兵曹佐郞
정조 20년 · 목
政院啓言翰圈爲之事有命而別兼春秋徐有聞在外無以備員擧行敎以前翰林李重蓮聞是當次別兼春秋加差牌招察任○敎曰未參坐前翰林依例削職會圈事分付○翰圈三點取柳台佐曺錫中具得魯金履永閔命爀等五人○敎曰圈事卽完削職人徐有聞林景鎭竝敍用其重時帶外任人仍任仍令在任除朝辭事分付又敎曰翰林召試二十五日爲之處所唱榜處所爲之○敎曰注薦今日爲之待完薦薦狀啓下令該曹口傳擬入待下批牌招入直○敎曰注薦有命前注書中奪告身者蕩滌與時無職名人令該曹口傳付軍職使之擧行○敎曰李垿出六區處然後上下注書可以備員前注書李垿令該曹出六區處○敎曰渠是久次注書趙台榮出六兵郞中時帶抄啓文臣人改差其窠令該曹口傳單付區處○注薦取金履永柳遠鳴吳泰曾金熙洛等四人以履永遠鳴批下
정조 20년 · 강
飭訓鍊院始修補之役仍與能麼廳合廳一款從長成節目
정조 20년 · 목
敎曰日前以訓鍊院修補事有飭敎而追聞先朝有受敎此後頹圮三營合力修補事定式其後又有洪奉朝賀筵奏修補之節守直之方有所建白至令能麼兒廳官吏合廳以爲相制維持之地批旨稱美傳敎與批答如右而不能遵守是豈肯構之道以此意申明嚴飭該院使之一依受敎爲之而修補與合廳一款從長成出節目與今番傳敎令知訓鍊揭板院壁事分付區劃財力卽爲始役始役與畢役皆卽草記事亦爲分付
정조 20년 · 강
推知義禁權▣同義禁閔台爀
정조 20년 · 목
義禁府啓言臣▣臣台爀今日捧供時中官梁濟漢之未經長番雖問而知之觀其供辭時爲承傳色故臣等認以爲承傳色不下於長番內侍援例跋辭直請議處此非濟漢之假稱實是臣等之做錯敎以卿等推考
정조 20년 · 강
命重試別試唱榜處所以春塘臺爲之
정조 20년 · 목
敎曰二十五日唱榜處所以對擧別試儒生殿試處所爲之
정조 20년 · 강
命畿邑有薦出身尹得佐置之洪載度以相當窠調用
정조 20년 · 목
兵曹啓言卽伏見京畿監司金文淳啓本則驪州居出身尹得佐年五十九己丑登科宣薦積城居通政洪載度年七十二辛未登科守薦而俱以有薦人登科已久尙未入仕云矣取考榜目及薦案則年歲與應薦的實而尹得佐以宣薦武弁登科越薦將近三十年尙未從宦雖曰沈屈禁施今不隨行置之洪載度登科應薦四十餘年年過七十初不入仕旣陞通政而尙未霑一職名誠爲可矜請以相當窠調用允之
정조 20년 · 강
領議政洪樂性疏陳病狀辭職賜批
정조 20년 · 목
疏略曰昨日求對之擧事關莫重誠切仰請他不暇顧强策登筵而顧今病情比諸日前有加無減緣此一出因仍行公非所可論素餐之愧固不遑恤而其奈國事何朝體何此尤臣惶隕踧蹙不敢以晷刻安者也伏乞更命依前給暇仍許斥免臣相職公私不勝大願臣衰癃昏耄漫不省事則大小職務僚相自合彌綸況在前首相受暇之時亦有已例伏願中書事務竝令端揆主管俾廟謨無癏曠之歎時事有弘濟之幸焉批以昨筵諾於卿卿可便意調治雖不尋單請暇皆從給由例姑令僚相代勞而左相出膺之後亦當如前諾不欲煩以荕力此皆修述故事兼寓優老之意卿又何必上章控引爲哉卿須安心愼攝一如日前初度呈辭批答辭意仍命遣史官傳諭
정조 20년 · 강
補承旨尹光普林川郡守
정조 20년 · 목
注書望筒違式書入敎曰昨夜望筒事不可以不審言溺職大矣當該坐直承旨特補林川郡守使之當日辭朝時任郡守遞付京職
정조 20년 · 강
遞差承旨李晩秀
정조 20년 · 목
晩秀以傳香單子事煩稟敎曰煩稟可駭右承旨遞差
정조 20년 · 강
命御營都提調兪彥鎬總察該營大將
정조 20년 · 목
該營大將李漢豊以城隍發告祭獻官受香出去也
정조 20년 · 강
遞承旨林濟遠以趙尙鎭柳焵宋銓李肇源爲承旨尋遞焵以金翰東代之竝前望也
정조 20년 · 목
敎曰左承旨許遞與未差之代前望單子入之待下批牌招察任以尙鎭等批下焵時在楊州政院啓請乘馹上來事下諭許遞又以翰東批下於前望
정조 20년 · 강
從忠淸監司李鼎運年還加分之請
정조 20년 · 목
備局啓言卽見忠淸監司李鼎運狀啓則以爲道內牟還自來不數令當春耕間多乏種若其最少之邑宜有闊狹之政各衙門留庫年中從略磨鍊量宜加分事請令廟堂稟旨分付矣湖西牟還每當耕播之節道臣加分之請無歲無之而輒蒙朝家之許施請今亦依狀請施行使之量宜加分後修成册從實數報本司之意分付允之
정조 20년 · 강
命固城等邑舊還餉未捧守令更觀今年擧行道臣狀聞稟處當捧數爻參量民力排比知委
정조 20년 · 목
備局啓言卽見慶尙監司李泰永狀啓則以爲甲寅停退條固城當捧七千七百六石零內未捧爲五千二百十八石零金海當捧八千一百六石零內未捧爲三千八石零咸昌當捧一千六百六十五石零內未捧爲一千二百八十五石零就其中區別各衙門較計未捧數爻則元會未捧居末咸昌縣監李秉道居二固城縣令南履翼軍餉未捧居末固城縣令南履翼居二咸昌縣監李秉道居三金海府使徐配修軍布作米未捧居末咸昌縣監李秉道居二固城縣令南履翼居三金海府使徐配修射軍木作米未捧居末固城縣令南履翼別會穀未捧居末金海府使徐配修三邑未捧若是夥然者極爲驚駭而居昌庚戌舊穀之限年分捧數爲二萬五千七百四十石內癸丑至所捧爲一萬七千二百七十六石未捧條八千四百六十四石旣是甲寅乙卯兩年分捧者而本縣連値歉荒貧殘居多屢經癘疫㳘絕幾半五百餘石外全無所捧其在懲他慮後之道不可置而勿論李秉道南履翼徐配修及居昌縣監金鍒等罪狀竝令攸司稟處矣還上法意本自嚴重當年條軍餉未準捧者就其居末居二居三以拿問決杖推考分等論勘者載在大典通編未捧舊還每年自本司從略減定行會未準捧守令論罪云者亦載於通編小註而律名則不爲擧論矣今此固城咸昌金海三邑舊還皆是甲寅停退條故便同新還當初分定不免稍過分數然爲守令者若恪勤奉行則未捧之數豈至於若是夥然乎三邑守令不可以治績之稍優有所容貸李秉道南履翼徐配修竝令該府拿問慶之居昌縣則道臣狀辭不無區別該縣監金鍒爲先推考待秋成分數徵捧期於準畢之意道臣處更爲分付何如允之敎以甲寅停退條督捧於昨年俾無一乞虧欠事非懋實民亦何堪比之不捧而曰旣捧之近來謬例該倅事別無重究之端其中亦有拿來則數遞之窠以此以彼自渠手贖罪似爲實政稟處守令更觀今年擧行令道臣別爲論理狀聞後更爲拿處當捧數爻亦令道臣參量民力排比知委無至擾民而竟未畢捧之意嚴飭
정조 20년 · 강
改差童蒙敎官鄭忠煥李天奎仍命銓曹故相鄭澈家人更爲訪問收用
정조 20년 · 목
吏曹啓言依下敎以童蒙敎官鄭忠煥李天奎崔崑給馬上送之意關移全羅監營矣卽接該監司徐鼎修移文則李天奎素抱難醫之疾症勢沈痼末由登程云鄭忠煥自來衰癃近添痰喘萬無致身之路云崔崑今二月十五日發程上去云矣崔崑待其上來更爲草記計料而李天奎鄭忠煥俱是老病之人難以職名强責其登程所帶童家敎官之任請竝改差允之敎以已料其如許更以强仕之人使之擧薦而故相家亦必有此人外他人之可合祿仕鄕里著稱之人卿其訪問收用
정조 20년 · 강
命京畿監司金文淳薦擧狀本以休紙還給捧納承旨尹光普遞差仍命跋辭溢美後復如前廟堂直爲草記嚴處
정조 20년 · 목
該監司狀啓以爲草野才行搜訪事前後飭敎不啻諄複今此十行絲綸又若是勤摯其在按道之列者曷敢不式克欽承悉心搜訪以副朝家側陋旁求之聖意也臣祗奉明命夙夜祗懼以關以面申飭守宰凡有才學有行誼而淪伏草萊固窮讀書之士搜訪報來後臣亦多歧探摭循名考實就其中飭躬砥行鄕黨延譽者三人姓名開錄于左驪州幼學李友信年二十五守靜而博學行誼純篤至於文詞亦稱華贍領議政畬五代孫楊州幼學朴壽煥年三十五杜門講禮飭躬自修不但士林推詡隣里亦皆延譽諭善聖源孫楊根幼學李義轍年六十三耿介之操樸實之工老而冞篤眞是固窮讀書之士縣監顯慶孫敎以跋尾溢美飭禁何如則雖片言隻字焉敢放意循舊竝與才行題評殊欠懋實之意況是政修正之本乎喉院無言道臣何責當該捧納承旨常時不能檢飭之知申遞差狀啓以休紙還給該道道伯則問備歇矣過此到任屬耳此後更有一毫近似者何待特敎直爲草記嚴慶事令廟堂知悉
정조 20년 · 강
命沈憲永過齋後更爲杖問取招
정조 20년 · 목
刑曹啓言罪人沈憲永更加嚴杖反覆究問則招內以爲謀免一節前招已以果有彼此趨避之心有所輸款而圖囑一節苟有眞犯屢次嚴問之下何敢一毫隱諱乎此則實無所犯不知所達而只緣作孼之至重終致所關之不輕則由前由後俱合萬死竝爲遲晚納招云矣今其招辭雖稱遲晚終不直陳其圖囑情節半吐半吞若是泛稱固已萬萬痛惡而渠以微賤之類敢懷奸計於不知之中圖免曹杖於特敎之下則雖不以圖囑直招究其設心尤極叵測屢次盤覈徒事漫漶此不可以杖問取服請各別嚴刑期於得情臣屢承飭敎不善究覈終不能鉤得實情以聞惶恐待罪敎以卿則勿待罪過齋後更爲杖問取招期於得情
정조 20년 · 강
分揀密陽府使趙觀鎭拿慶
정조 20년 · 목
因拿慶傳旨有是命
정조 20년 · 목
狀啓以爲連接差使員安城郡守曺允植所報則十八日因雨停役自十九日至二十一日連爲董役後募軍數爻補士步數植木株數區別修報而始興分授城隍山北麓植木慶則十六日十七日十九日合三日植木株數募軍數爻一體牒報故一一後錄馳啓十九日水原募軍二百五十九名北漢僧軍一百二十八名鳳鳥峯南陽谷峴第二麓器皿洞補土長七十一步廣七十步植松三千四百三十四株廣州募軍二百五十名初境器皿洞二慶補土長七十步廣二十八步植松四千二百株南陽募軍二百四十一名朝陽谷第七巷補土長八十步廣五十三步植松三千一百三十三株安城募軍一百十七名上南山東邊第一麓四巷至五巷補土長三十步廣四十步植松一千八百十株安山募軍二百八名上南山西邊第一麓二巷半補土長三步廣九十七步植松三千六百七十株振威募軍一百四十九名中南山第三巷至四巷補土長十五步廣六十步植松二千八百五十株龍仁募軍一百九十六名自杮木峙第三麓至五麓補土長四十步廣二十八步植松五千一百三十二株果川募軍二百九十三名鳳鳥峯西邊鳥谷第三巷補土長三十步廣三十步植松三千八百六十株陽城募軍九十八名中南山外麓寺洞第四巷補土長八步廣二十步植松一千一百株二十日水原募軍三百二名北漢僧軍一百三十七名自鳳鳥峯南第一麓至二麓器皿洞補土長四十步廣三十五步植松六千三百二十株廣州募軍二百五十名初境器皿洞二處補土長九十步廣六十五步植松八千六百株南陽募軍一百八十四名朝陽谷第九巷十巷補土長七十一步廣四十五步植松二千八百六十一株安城募軍一百二十一名上南山東邊第一麓五巷補土長三十五步廣五十步植松三千七百二十株安山募軍二百七十一名上南山外西邊第一麓中端補土長一步廣一百二十三步植松三千八百二十七株振威募軍一百三十五名中南山外麓第七巷補土長二十一步廣五十步植松二千五百三十株龍仁募軍二百三十名柹木峙第六麓補土長四十五步廣三十三步植松六千一百五十六株果川募軍三百五十六名水原分授器皿洞下第三巷補土長五十步廣三十五步植松六千一百三株陽城募軍一百十四名中南山外麓射亭洞第一巷補土長九步廣二十五步植松一千七百五十株二十一日水原募軍二百九十七名北漢僧軍一百三十二名鳳鳥峯陽谷峴至器皿洞上下端補土長二十九步廣十六步植松五千八百四十株廣州募軍二百五十名初境器皿洞補土長一百二十步廣十五步植松一萬一千五百株南陽募軍一百九十八名初境西麓第一巷二巷補土長二十一步廣四十三步植松三千四百二十五株安城募軍一百十名上南山南邊第一麓一巷二巷補土長三十步廣四十步植松三千六百株安山募軍二百五十名上南山外第一麓二巷半補土長一步廣一百十三步植松三千八百四十株振威募軍一百十七名中南山外麓第八巷九巷補土長二十七步廣五十五步植松二千二百十二株龍仁募軍二百三十名柹木峙五麓補土長六十步廣三十步植松四千六百十八株果川募軍二百六十四名水原分授器皿洞下第三巷補土長三十步廣二十步植松七千五百十五株陽城募軍百三十四名中南山外麓寺洞第五巷補土長四十三步廣十八步植松二千四百三十株都合募軍六千一百三十三名植松十一萬六千三十六株始興分授城隍山北麓植木處十六日募軍一百名所植松木一千五百九十株檜木三株十七日募軍一百四十二名所植松木二千四株十九日募軍二百二十九名所植松木二千七百七十七株合募軍四百七十一名所植松木六千三百七十一株檜木三株又狀啓以爲連接差使員安城郡守曺允植所報則振威龍仁兩邑分授慶今二十二日畢役而安山所授役處最多汰缺有難及期植木故其西邊終境一百步今日爲始移付于振威龍仁兩邑使之合力董役云緣由馳啓
정조 20년 · 강
命寧城鎭燒燼穀蕩減烟爋穀除耗該僉使韓述道拿慶
정조 20년 · 목
戶曹啓言觀此平安監司金載瓉狀啓則以爲寧城鎭南庫偶然失火倉穀被燒而時留各穀五百六石六升三合內登時搬出者爲一百九十七石十斗五升八合烟爋者爲一百九十四石一斗五升全燒者爲一百十四石三斗五升五合而別無監色輩作奸所燒燼則全數蕩減烟爋則除耗收色已有前例蕩減改色一款令該曹稟處云燒燼穀蕩減烟爋穀除耗分給已多前例請依狀請施行該僉使韓述道令該府拿問處之允之
정조 20년 · 강
遣承旨于左議政蔡濟恭諭以入城
정조 20년 · 목
敎曰卿之入城予日望之于今幾日尙此棲屑於江外遜荒之地虛佇之餘豈勝慨慨事雖出於一時旡妄在卿自引之義但當樂聞於人言受以爲謝如潞公之對子方之問則駕屨豈俟終日更遣承旨問卿去就卿其敷奏事傳諭于左議政春寒尙峭雖入城切勿簉朝竝與誓戒與陪享之班勿爲進參更待召命入侍事一體傳諭與之偕到京第復命之意傳諭承旨知悉先遣之南行注書則使之入來大臣還第後命召則遣史官傳授
정조 20년 · 강
左議政蔡濟恭上疏賜批
정조 20년 · 목
疏略曰臣之孤恩負國前此何限而至於今番事其罪不可掩矣其情不可原矣臣竊惟我殿下嗣服以後一政一令夫孰非善繼先王之志善述先王之事而至若奉先洞屬之尤以先王之心爲心者上而簪紳下而閭巷孰不知之況臣以最近密於先王其所觀感於昔日者何如以最受知於殿下其所欽服於今日者何如向者齋郞之嚴處卽所以爲所重也體先王也臣豈不仰認聖意所在而乃於私室酬酢以不當言之言言之時臺畢竟至於欲停旣發之啓臣之本意則不過致慨於原啓句語之有欠臺閣告君之體以謄傳爲不屑而然矣雖然非臣所言臺臣何必以當停爲爭也哉以此言之雖以臣爲勸成臣當無辭自服豈敢以師生之義無所不可與言有所自恕於其間乎況十行絲綸慮及後弊辭嚴義正可詔百世臣固爲法受罪而已三司之啓始雖以削黜爲言節次加請奚但嶺海而止臣驚惶震懍迸出江郊日夕所俟者惟孤恩負國之當律而已迺者聖度天大異恩愈渥暫允已徹之啓旋收薄施之罪中書職名依舊仍授臥內御符依舊還傳而所被溫敎尤屬曠絕臣是何人敢當此千古罕有之恩禮也聞命泣血惝怳如癡然一段神識猶有未全泯者伏念殿下之嚴勘臺臣爲所重也繼以勘臣亦爲所重也乃於臣之身不數日而反有此特地弛張則刑政鎖刻姑無論其於國體豈不大有所未安也哉臣思量到此決不敢以飭敎之屢降史官之相守晏然爲重入修門之計是豈但以一身廉隅爲慮而然哉伏乞削臣議政之銜議臣當被之律使邦憲無隳具僚知警千萬血祝批以初諭再諭與夫附啓諸批悉諭所欲諭者大抵眷卿也篤故望卿也深知卿也摯故責卿也切在他人可恕當貰不必尤不足非之事在於卿則慨之恨之且嘆且咄敬禮之虧缺或未暇顧辭敎之迫切有不能制一味信心不修悃幅後之視今者庶幾知予與卿之際遭而論於俗下涉獵看者眼藏往往浪濤忽起於無風印涉人否有若厲揭莫須友然此則太不知予與卿之淺淺小人腹卿須益感知卿之私卽日還第仍敎曰此批答令偕來承旨傳諭而疏未到院偕來先送似或相値此批答直以本草馳傳於進去承旨處
정조 20년 · 강
命刑曹判書尹師國催促上來
정조 20년 · 목
政院啓言再明日親臨受誓戒讀誓文時刑曹判書當爲進參而判書尹師國在外合有變通之道何以爲之敎以所住不遠催促上來
정조 20년 · 강
遞承旨金翰東以蔡弘遠代之前望也
정조 20년 · 목
政院啓言明日殿座承旨當爲備員而石承旨金翰東在外左副承旨宋銓左議政偕來進去無以備員敎以許遞前望單子入之待下批牌招察任其中偕來承旨則大臣見疏批必當入城姑爲勿遞更待大臣去就入稟
정조 20년 · 강
命抄啓文臣銓曹毋得塡差祭官
정조 20년 · 목
承旨李勉兢啓言抄啓文臣之勿差祭官蓋爲專意講製之工也若値親祭時則與內閣玉堂通融塡差故臣於癸卯年永禧殿冬至親享時以初付典籍亦差齋郞則銓家之相待文臣之自處不下於三司矣近年或有攝享及節享差送之時此皆一時因持敎擧行之事而銓曹看作各軍門將官請差之例每當差祭必欲兼請雖在親享之時不與於齋祝之列必差盥洗位爵洗位等執事甚非當初定式之本意此後則分付銓曹如非特敎無得自下請差亦勿塡差於盥洗位等名色俾諸文臣得以專力工程無自卑薄之地似好故仰達矣從之
정조 20년 · 강
承旨宋銓以左議政蔡濟恭附奏書啓
정조 20년 · 목
書啓以爲臣敬奉聖諭馳往傳諭于西部龍山坊左議政蔡濟恭所住處則以爲臣縮伏俟勘冒死陳章疏未及徹別諭先下惶隕感激罔知攸措卽又批旨繼降滿幅辭敎實是有君臣有章奏以來所未聞所未見之隆旨異渥臣雖頑如未石寧不感泣罪如邱山寧暇自恤拚棄萬事惟當承命爲恭少答父母顧復之私而已第臣本病適又作若實難作氣姑觀今夜如不至越添則謹當擔舁入城以竢恩勘云矣臣旣承偕來之命姑爲仍留
정조 20년 · 강
遞承旨宋銓以李益運代之前望也
정조 20년 · 목
敎曰偕來承旨許遞前望單子入之待下批牌招察任
정조 20년 · 강
命壯勇外營鄕武士試射放優等人特付別試殿試榜本營大將金持默推考
정조 20년 · 목
壯勇營啓言本營鄕武士試射放時各技優等人別單書入別單閑良劉浩一鳥銃貫一中邊二中比較柳葉箭邊二中皮仁玉鳥銃貫一中邊二中敎以直赴殿試付今榜而紅牌安寶今日爲之又敎曰若非水原武士則豈有追付榜目之特敎乎草記中不言內外營水原華城而只稱鄕武士軍色擧行萬萬駭然卿則推考
정조 20년 · 강
命兵曹判書具㢞記過
정조 20년 · 목
殿座時至侍衛不卽陞殿也
정조 20년 · 강
御春塘臺行重試別試唱榜及翰林召試
정조 20년 · 목
具遠遊冠絳紗袍陞座文武重試及別試新恩分東西入庭行禮後放榜賜花宣醞致詞如儀文科諸人及回榜老人金德謙以次召見入小次政具翼善冠袞龍袍以出翰林召試試官率翰圈人入庭行禮訖以昔樹發今花爲七言二十韻排律題懸題後命侍衛退去科次則便殿爲之
정조 20년 · 강
遞承旨蔡弘遠以申鳳朝代之中批也
정조 20년 · 목
敎曰偕來承旨右副承旨進去前承旨宋銓卽爲入來尋敎曰昨歲今年無事不感舊記故而唱名於乃祖唱名舊甲重回之時而昔榜乃祖居魁今其孫昨今年連魁豈無示意之擧今榜文科重試第一名擧人通政申鳳朝特拜同副承旨使之戴花登筵○承旨李肇源啓言新除授同副承旨申鳳朝旣有戴花登筵之命請卽爲牌招察任從之
정조 20년 · 강
命戶曹支放不足條以惠廳所在本營留儲米許貸
정조 20년 · 목
戶曹判書李時秀啓言諸道稅納姑未上來各倉米儲幾皆垂罄今朔支放不足條爲六千餘石不得不仰請區劃而來朔事不可預料有難續續煩稟惠廳所在本營留儲米限一萬石特命許貸則不必盡數取用計其容入實數待稅穀上來準數還報似好故敢此仰達從之
정조 20년 · 강
科次翰林召試試券以金履永爲檢閱
정조 20년 · 목
履永以三上被選承旨李肇源啓請令該曹口傳付職牌招入直從之藝文館啓請履永署前出仕敎以依回啓施行而兩司諸臺仍令牌招今日內署經
정조 20년 · 강
命前假注書具得魯仍察廳任
정조 20년 · 강
命永春縣僧役之弊令廟堂從長稟處
정조 20년 · 목
別兼春秋洪樂游啓言臣待罪永春縣監適登前席今因言端敢此仰達矣本縣義僧爲二名而番錢及其他僧役實爲峽氓難支之弊一自僧散寺毀之後有官備錢名色以一百四十兩債給民間以爲殖利防納之地矣挽近以來逃故相續指徵無處本錢已屬烏有而收斂尙此依舊言念民情實爲矜惻義僧一名則已蒙朝家軫念之恩雖有耗太給代之例而一名則今無收捧之道不得已移責於乎民乎民之替納僧役亦屬悶念軍餉不輕雖不敢遽擬於蠲除事係民瘼合有變通之道且以其他僧役言之監兵營後營所納各樣紙地合爲五十餘束而今於無寺刹無僧徒之地猶復按例責納甚至有殖利錢一年再徵之擧當此招集慰接之時此等白徵之弊不可不念三營所納紙地永爲革罷似或爲一分息肩之地矣敎以令廟堂從長稟處以爲蘇弊之地
정조 20년 · 강
遣史官于左議政蔡濟恭傳授命召
정조 20년 · 목
前承旨蔡弘遠書啓曰臣承偕來之命馳到西部龍山坊臣父左議政蔡濟恭所住處矣臣父今方入城臣亦隨來敎以左相聞已入城依昨日下敎遣史官請授命召
정조 20년 · 강
減下別兼春秋洪樂游李重蓮
정조 20년 · 강
吏曹判書沈煥之以注書望筒違格事陳疏請勘賜例批仍命牌招
정조 20년 · 목
疏略曰昨者自臣曹擬入注書望筒漏却格例之所當書而至有當該承旨外補之命夫以臣之愚昧寡陋久叨銓衡之重任固多貽羞於淸朝簡選之地而況如按故遵式之際亦致錯了乃至以銓曹之不檢而移咎於銀臺是寧臣自被其罪之不若也何顏復就銓席揚揚行政乎伏乞亟命有司勘臣以所當之律○敎曰內閣提學疏批已不更卽牌招
정조 20년 · 강
大護軍具庠疏陳病狀乞免皇壇享官批許該曹付標
정조 20년 · 강
刑曹判書尹師國上疏辭職賜批
정조 20년 · 목
疏略曰臣自昨春以來屛伏鄕廬隨分自在謝絕榮塗與世相忘乃者秋曹新命遽降於夢想之外收簪之思每煩特除滌瑕之恩不欲終棄臣雖顽如木石豈不知感激洪造竭蹶趨承而第臣守株之見終難遽改傷弓之懷尙多餘悸瞻望觚稜末由蠢動而重以年紀襄邁疾病沈淹雖無情勢束帶趨朝斷無其望虛縻歷日益復難安而況今皇壇之親享有命誓戒在卽當此百僚駿奔之時臣獨宛轉床第此何人斯病裏惶隕又添一病伏乞將臣所帶職名亟賜鐫改仍命有司刊臣姓名於朝籍俾得安意調息以卒餘年批以卿其勿辭俟間上來行公
정조 20년 · 강
召見右議政尹蓍東廣州留守徐有隣京畿監司金文淳諸閣臣于春塘臺命嶺南筦庫鄕任以有地閥人擇差便否書問道臣後更稟
정조 20년 · 목
蓍東曰臣常有愚見欲一陳白于前席以俟處分而含意未果今則事到窮處且因言端不敢終始隱默我國倉庫典守文簿來去專任吏胥官長則遞易頻數吏胥則老於其中奸弊隨生仍成逋負內而各司外而營邑無不皆然昔西漢盛時黃覇號神於治郡猶慮其竊簿書盜財物況値季世紀綱不振安禁其如此而古儒臣曺植之言將不幸有中比於琴瑟不更張則無可調之理今之弊極矣安可坐待民穀之俱盡乎唐臣劉晏善於理財今古鮮倫其句檢簿書出納錢穀事雖至細必委之士類常言士則名重於利故士多淸修吏則利重於名故吏多貪汚故必擇通敏廉勤之士用之吏則惟書簿牒不得輕出一言此可謂今日對證救急之良法且臣曾任寧邊府使本邑還餉各穀爲五六萬石倉庫爲十三四而遠倉則幾在百里之外臣自赴任初意其虧欠之必多以一府中有鄕望者差出座首從容進而問之則曰此邑穀物與倉舍之多雖甲於西關自古及今元無一石逋云故始則不信也徐而察之則果然納糴者又無出尺文憑考之事蓋由於監官專管倉舍自捧入分給以至典守開門無不自手爲之又必一年交遞照數傳掌一包有欠則旣傳之後爲掌者無面故記帳明白奸無所容亦有色吏庫子而庫子則只任斗斛平木等事而惟落是食色吏則準捧後計都數而割給色穀皆權在監官監官則座首差出必擇其有地閥有家計愛惜身家之人若有欠縮差出之座首有罪焉略倣劉晏之法其效甚著不可謂古今異宜而事之必可行也亦明矣計今北道關東還弊不至已甚姑不必論湖西則士夫之鄕而儒鄕懸隔此法最難行湖南畿甸亦有儒鄕之歧而獨嶺南吏弊最甚而儒鄕不分入鄕案而無礙於仕路雖鄕任子侄釋褐得淸宦筦庫之用士人當自嶺南始若得道臣審量便否先從某邑行之行一邑一邑之民食效行二邑二邑之民獲蘇劉晏雖不可及下不失爲寧邊則其爲公私之幸甚多而於吏輩無破產徵隣族久囚刑配之厄而在渠亦無不利矣嶺南行之爲便則他路亦或有次次倣效之道臣則以爲目下捄弊此爲最勝矣予曰卿言誠好雖行之不成亦無後幣僉議以爲何如有隣曰右相之言實爲要道而必可行矣先自嶺南始者亦好矣以有地望風力之士人爲座首而永革監兵營推論之法雖本官可遞汰而不可刑杖又擇各面風憲則必尤有效矣文淳曰臣待罪成川時見之則亦如寧邊元無逋欠一年交遞之法爲不容奸之最好道臣則亦以爲必可行也吏曹判書沈煥之曰臣亦與諸臣之見無異矣予曰嶺伯其能爲此乎蓍東曰周通而解事似能爲之今此所奏不必出擧條以益一場騷擾先以私書往復于道臣商量可否後更當陳達矣予曰卽速往復也
정조 20년 · 강
重推吏曹參判黃昇源
정조 20년 · 목
右議政尹蓍東啓言皇壇祭享單子書年號者大是不察請吏曹當該堂上推考從之
정조 20년 · 강
御射柳葉箭二巡獲六矢掌革單巡獲一矢下古風于諸臣
정조 20년 · 목
柳葉箭第一巡邊三中第二巡三中四分掌革單巡邊一中仍下古風右議政尹蓍東粉紅雙紋綃一匹京畿監司金文淳廣州留守徐有隣各扇香一箇壯勇大將金持默提學沈煥之檢校直閣金勉柱原任直閣尹行恁南公轍承旨李勉兢假注書具得魯各管玄直提學李晚秀木屐原任直閣金祖淳騣冠直閣李始源雙文綃一匹承旨李肇源文松銀帶一部檢閱吳泰曾酒一壺金履永烟筒二箇烟盒一部簡竹十箇注書柳遠鳴廣濟丸五十濟衆丹五十抄啓文臣金近淳新印訥齋集一件賜給右議政錄事二員各木一匹賜給
정조 20년 · 강
行皇壇親祭誓戒于春塘臺
정조 20년 · 목
將行誓戒命皇朝人及忠臣子孫中儒武特令參班時至具遠遊冠絳紗袍詣版位祭官宗親文武百官及皇朝人忠臣子孫行禮諸執事中忠臣子孫奠幣瓚爵官行副護軍金祖淳文正公尙憲七代孫壇上執禮行副護軍尹行恁忠貞公集五代孫第一位大祝副司果金羲淳文忠公尙容七代孫第二位大祝副司果金近淳尙憲七代孫第一位祝史副司果金履喬尙容六代孫第三位祝史檢閱金履永尙容六代孫第二位齋郞副司正金履載尙容六代孫第一位捧俎官司僕僉正兪漢雋忠簡公榥玄孫宗廟令尹應鉉集六代孫長興奉事金履度尙憲六代孫第二位捧俎官副司果李壽彬忠武公舜臣八代孫司僕主簿金晚淳尙容七代孫永禧殿參奉吳慶元忠㤠公達濟六代孫第三位捧俎官儀賓都事宋欽書文正公時烈七代孫惠陵令洪秉玉義烈公命亨六代孫童蒙敎官金明淳從享祝史副司正金邁淳尙憲七代孫齋郞弘陵令任尙濂貞僖公有後玄孫○參班皇朝人子孫朝臣僉知李孝承提督如松五代孫行副護軍李宗胤總兵如梅七代孫行副護軍黃世中守直官黃濱漢旅黃世周錢塘太守功玄孫漢施黃春喜黃源功五代孫黃宗彩功六代孫行副護軍王漢禎按察使楫五代孫守直官王道信漢旅王大成王大顯王道豐王興泰王道義王道明王道協王道天王道善王道洽王仁泰壯勇衛王道源王道吉王道春出身王致善楫六代孫漢旅王再弘王義進王胤協楫七代孫漢旅至繼弘庠生文祥五代孫禁軍陳喆煥宗人府儀賓鳳儀八代孫漢旅鄭昌彬進士翰林院太學士先甲玄孫漢旅鄭喜相鄭喜敦先甲六代孫漢旅裵憲昌庠生三生玄孫裵世煌三生五代孫漢旅楊天柱庠生福吉五代孫漢旅馮義哲庠生三仕五代孫都監敎鍊官劉繼潤寧國功臣自成玄孫○儒武閑良王道臣王道喜王道采按察使楫六代孫閑良王景進王德桓王德熙楫七代孫閑良裵世春庠生三生五代孫閑良康思憲贈參判世爵五代孫閑良康漢鳳世爵六代孫閑良康鵬來世爵七代孫閑良陳再昌宗人府儀賓鳳儀九代孫○忠臣子孫朝臣戶曹參判曺允亨前水使曺允精文忠公漢英玄孫拿苑別提金最行前察訪金獻行文忠公尙容五代孫僉知金履規尙容六代孫前郡守金履顯文正公尙憲六代孫東氷庫別提尹光浚文正公煌五代孫禮賓直長尹淑基煌六代孫軍資主簿許㬘能麼兒郞廳許習忠壯公完六代孫濟用主簿吳在臣忠烈公達濟五代孫兼引儀金信行忠景公壽翼曾孫前參奉金履良壽翼玄孫中軍李旭祥忠武公舜臣五代孫漢城左尹李漢豊禁衛營別軍官李漢緯前主簿李漢重前僉正李漢章御營廳敎鍊官李漢斗舜臣六代孫僉知李晉秀宣傳官李惟秀額外內禁衛李得秀李思秀舜臣七代孫行副護軍李海愚李海柱壯勇營知彀官李海昇李海容禁衛營敎鍊官李海受禁衛營哨官李海鎭忠莊公義培六代孫前察訪李英耆出身李弼耆義培七代孫行副護軍李厚坤前郡守李厚在前縣監李厚老前都事李厚瑾武兼李厚重李厚聖貞孝公綾原大君俌玄孫前令李復鉉俌五代孫行副護軍李延弼訓鍊主簿李柱忠穆公時稷五代孫行副護軍南正周訓鍊主簿南漢喆忠壯公以興五代孫武兼南燦前監察南熙以與六代孫行副護軍閔心爀忠壯公栐六代孫行副護軍趙岱前郡守趙㞳贈左承旨廷翼五代孫前副正趙恩錫壯勇衛趙文錫廷翼六代孫行副護軍林泰遠忠愍公慶業玄孫前縣監李禹昌前五衛將李顯昌忠烈公希建六代孫禁軍李濟臣希建七代孫出身張允顥贈軍器寺正厚健五代孫出身蔡翼永贈副提學聖龜五代孫前參奉兪耼柱忠簡公榥五代孫前副正李熙燮忠顯公惇五代孫出身李重愼惇六代孫○儒武幼學宋天書文正公時烈六代孫幼學金履秀金履廉金履㝢金履庠文忠公尙容六代孫幼學金懋淳進士金重淳尙容七代孫幼學金有根金文根金善根金定根金守根金道根尙容八代孫幼學金炳元生員金炳翼幼學金炳常尙容九代孫進士金履祜幼學金履疇金履鋼金履日金履鏽業武金履榮文正公尙憲六代孫幼學金初淳金學淳金可淳金逈淳業儒金敏淳幼學金廸淳金徹淳金頤淳尙憲七代孫業武金仁行忠景公壽翼曾孫幼學金憲淳金民淳金人淳金華淳壽翼五代孫幼學金厚根壽翼六代孫幼學李厚夔李厚晟貞孝公綾原大君俌玄孫閑良李象鉉李宅鉉李玉鉉李亨國幼學李厚周李厚田李大鉉綾原大君俌五代孫幼學李濟應綾原大君俌六代孫幼學金宗洛愍肅公琂五代孫閑良南正華南正鉉南正寬南正容忠壯公以興五代孫幼學南薫南烯南炅以興六代孫幼學金雲柱忠愍公弘翼五代孫幼學兪漢芝忠簡公榥玄孫幼學兪稷柱兪顯柱兪晥柱榥五代孫幼學兪祥煥兪紳煥兪舃煥榥六代孫幼學洪秉一忠烈公命耇六代孫幼學洪勝圭命耇八代孫幼學洪義泳忠烈公命亨五代孫幼學洪仁燮命亨七代孫幼學任尙汲任尙泰貞僖公有後玄孫生員任壽益有後五代孫進士李鍾夏幼學李圭夏贈參判惇敍五代孫閑良李重惺忠顯公惇五六代孫幼學申廷烈業儒申廷一贈判尹誠立六代孫幼學洪容默忠正公翼漢七代孫幼學吳慶曾業儒吳慶漢吳慶愼吳慶祿忠烈公達濟六代孫幼學李維峻忠肅公尙吉七代孫幼學金光魯忠貞公德誠五代孫幼學金載潝金載儁金載鳴金載成德誠六代孫進士金文欽幼學金命鍾金萬鍾金魯鍾德誠七代孫幼學金遇淳德諴八代孫壯勇衛趙文錫幼學趙彝錫業武趙應錫贈左承旨廷翼六代孫幼學李海應忠壯公義培六代孫出身李弼耆閑良李彥耆李大耆李莘耆幼學李光耆李巖耆李渭耆義培七代孫閑良李漢昇業儒李漢忠忠武公舜臣六代孫幼學李升權舜臣八代孫閑良金魯觀忠武公應河六代孫閑良金文基應河七代孫幼學權曄忠烈公順長六代孫幼學許▣忠壯公完六代孫幼學曺定振曺鳳振文忠公漢英五代孫幼學曺錫倫曺錫九漢英六代孫幼學尹謙基尹弼基文正公尹煌六代孫幼學金在源忠正公益兼六代孫幼學李濟敬閑良李濟元忠烈公希達七代孫幼學崔公輔忠毅公夢亮六代孫幼學黃載鼎忠烈公一晧五代孫幼學李球李璟兵曹佐郞李士烓六代孫讀誓文官吏曹判書沈煥之讀誓文訖祭官以下行禮如儀禮畢後御小次召見執禮以下諸執事以次各詢姓名訖還內
정조 20년 · 강
命皇壇執禮預差韓用龜拿問監察朴鼎元徐潞修竝事過後拿處
정조 20년 · 목
敎曰受誓戒時無端不參之壇上執禮預差令該府拿囚嚴問偃更在家之罪又敎曰祭監監察一竝事過後拿處
정조 20년 · 강
命文武科放榜及受誓戒不參三品以上文官老病實故外捧現告竝施罷職之典
정조 20년 · 목
議政府啓言昨日文武科放榜陳賀及今日受誓戒時西班文官正三品以上人員多不進參班行未免稀疏過寒食祭享後令政院捧現告衆所共知老病實故外請竝施罷職之典允之
정조 20년 · 강
禁衛營以內南山植木啓命外南山待秋亦爲播植
정조 20년 · 목
該營啓言內南山西邊始自蠶頭以東第三麓至直洞第十麓合八麓山腰以下童濯處盡植穉松自十一麓至十三麓及蠶頭以西第一二麓竝播種橡實敎以外南山待秋亦爲播植後草記
정조 20년 · 강
命德川回榜老人丁采龍加資賜牌成送敎旨
정조 20년 · 목
平安監司金載瓉狀啓以爲德川郡回榜老人丁采龍老病不得起送花牌成給一款請令該曹考例稟處敎以加一資及賜牌一款依定式爲之與敎旨卽爲成送
정조 20년 · 강
命御營都提調兪彥鎬總察該營大將之任
정조 20년 · 목
該營大將李漢豊以厲祭獻官受香出去也
정조 20년 · 목
該監司狀啓以爲連接差使員安城郡守曺允植所報則園所外南山外補土役事陽城所授處今二十三日畢役云緣由馳啓又狀啓以爲連接差使員安城郡守曺允植所報則自今二十二日至二十四日連爲董役後募軍數爻補土步數植木株數區別修報而果川及安城所授役處又於今二十四日畢役云三日付役補土植木募軍數爻竝後錄馳啓二十二日水原募軍二百六十三名北漢僧軍五十一名鳳鳥峯器皿洞二處補土長三十步廣二十步植松四千五百二十株廣州募軍二百五十名中境寺洞二處補土長八十五步廣十二步植松一萬二千六百株南陽募軍二百五十六名初境西麓第三巷四巷補土長十五步廣五十三步植松五千一百二十二株安城募軍一百五十四名自上南山第二麓三麓四巷至七巷補土長八步廣四十七步植松三千四百五十七株安山募軍二百四十六名上南山第二麓上端一巷半補土長一步廣九十七步植松三千七百四十五株振威募軍一百四十七名中南山外麓第十巷十一巷十二巷補土長三十八步廣七十步植松三千七百二十株畢役龍仁募軍一百七十名自帿基谷決斷峙補土長三十步廣五十步植松六千九百七十五株畢役果川募軍三百九十一名自水原終境至果川初境第四巷補土長四十步廣二十步植松五千四百八十九株陽城募軍一百八名中南山外麓寺洞第五巷補土長三十步廣十五步植松一千二百五十株二十三日水原募軍三百五十九名鳳鳥峯西麓南麓補土長四十步廣十七步植松五千七百十六株廣州募軍二百五十名淸溪寺僧軍十七名中境寺洞二處補土長九十五步廣十五步植松一萬五千八百株南陽募軍二百三十五名初境西麓第五巷六巷補土長十五步廣四十五步植松五千二十三株安城募軍一百三十一名自上南山第四麓五麓七巷至十二巷補土長十一步廣二十步植松四千八百四十八株安山募軍二百四十七名上南山外面西邊第三麓二巷半補土長一步廣八十三步植松四千八百七十六株振威募軍一百六十五名安山界移付役處補土長二十步廣五十步植松二千七百七十株龍仁募軍二百九十名決斷峙安山界移付役處補土長二十八步廣三十步植松六千七百六十六株果川募軍二百九十八名初境下端補土長一百二十步廣五步植松三千八百六十一株陽城募軍一百八名中南山外麓下端補土長十五步廣二十步植松九百七十株畢役二十四日水原募軍三百六十六名北漢僧軍八十三名鳳鳥峯南麓西麓補土長六十步廣三十步植松九千四百四十株廣州募軍二百五十名淸溪寺僧軍十七名中境寺洞二處補土長九十五步廣二十步植松一萬一千四百八十株南陽募軍二百三十七名初境西麓七岡八岡補土長十五步廣五十三步植松五千四十株安城募軍一百五十七名上南山邊下端補土長七步廣九十五步植松六千三百八株畢安山募軍二百四十二名上南山外面西邊第四麓二巷土長一步半廣一百十五步植松五千五百三十一株振威募軍一百八十五名安山界移付役處補土長二十二步廣五十四步植松三千七百九十八株龍仁募軍一百三十名安山界移付役處補土長十二步廣十五步植松八千三百八十五株果川募軍二百九十八名初境下端補土長十三步廣三十步植松二千六百三十株畢役都合募軍六千一百一名植松十五萬一百二十株
정조 20년 · 강
燕京禮部以皇后三大節永停箋賀上諭咨文出送
정조 20년 · 목
上諭乾隆六十年十二月十三日內閣抄出本日奉上諭內閣衙門因丙辰正月初四日降勅册立嗣皇帝元妃爲皇后照例撰擬恩詔進呈似此繁文所請可不必行明年元朝歸政後朕爲太上皇帝嗣子爲皇帝其嫡妃自應立爲皇后此乃宮庭一定禮儀祗當循照向例祭告天地宗廟用昭茂典足矣何必撰擬恩詔布告天下多此縟節繁文皇后正位端闈恪修內職非如皇太后之爲母后分應尊崇者可比我朝家法宮壺肅淸從不干預外事來歲擧行册立皇后典禮不特恩詔不必頒發卽王公大臣以及外省督撫等亦毋庸因立后於朕前及嗣皇帝皇后前呈進慶賀表箋且皇后壽節曁元朝冬至與外庭無涉嗣後俱當永行停止箋賀竝以爲例以肅體制而垂法守欽此○咨文禮部爲知照事儀制司案呈內閣抄出欽奉上諭一道相應粘單知照可也須至咨者右咨朝鮮國王乾隆六十年十二月十七日
정조 20년 · 강
遣承旨馳詣宗廟永禧殿景慕宮奉審摘奸
정조 20년 · 강
命宗廟令李田秀他司口傳相換
정조 20년 · 강
推承旨李勉兢李肇源直提學李晚秀
정조 20년 · 목
翰林召試試券曾命依臨軒功令例書入而及見謄本不用印札敎曰此非難事定式已久且況筵中有提飭之敎則召試試券謄入大違格式再昨日入侍承旨及二直提學從重推考
정조 20년 · 강
京畿監司金文淳以園所外南山補土形止馳啓
정조 20년 · 목
該監司狀啓以爲連接差使員安城郡守曺允植所報則園所外南山外補土役事南陽所授役處今二十五日畢役自下南山至石串下山南山北內外汰落處趁此時補土完役在所不已陽城振威龍仁安城等四邑纔已次第告畢今二十七日爲始以此四邑移付董役又狀啓以爲連接差使員安城郡守曺允植所報則安山所授役處今二十六日畢役陽城振威龍仁安城等四吔今日爲始始役於下南山安城則昨夕因華城府甘結移付於宅溪下處雨勢至今日卯時終不開霽故竝與未畢水原廣州兩邑而姑爲停役
정조 20년 · 강
命待都承旨仕進捧諸承旨罰禮
정조 20년 · 목
政院啓言同副承旨申鳳朝今日入侍巡將望單子判付書以三行落點二字連書於年月日之下雖緣生疏事甚未安臣等忝居右僚新入下位不能指導有此做錯惶恐待罪敎以右位啓語亦不別白所請依施又啓稟何傳旨捧入敎以待知申仕進捧罰禮
정조 20년 · 강
命珍島前郡守崔尙耆勿爲拿來李春輔分揀放送
정조 20년 · 목
義禁府啓言全羅監司徐鼎修狀啓珍島郡還上與大同儲置虛留丙午以後當該郡守曺翰振尹▣尹弘儉具絳崔尙耆李春輔等罪狀令攸司稟處事啓下矣尹▣具絳李春輔今方待命拿囚而曺翰振下去華城地崔尙耆前以他罪定配於興陽縣呂島鎭請竝拿來尹弘儉已爲身故云勿論允之敎以崔尙耆雖拿來當還發配所勿爲拿來李春輔容有可恕分揀放送
정조 20년 · 강
命兵曹判書具㢞記過分揀
정조 20년 · 강
遞掌樂提調具庠趙鎭寬令該曹口傳差出
정조 20년 · 목
大報壇親祭時樂章佾舞提調當爲進去肄習而庠以弘文提學待明朝牌招製進親祭祭文鎭寬謂有情勢不爲進去政院取稟有是命
정조 20년 · 강
命兵曹新增參上二窠取才以柳葉箭三巡騎蒭一巡試取仍著爲式
정조 20년 · 목
兵曹啓言新增參上窠中二窠以宣部守前銜人別取才甄復事定奪而規矩未及稟定矣每都政三廳參下窠別取才時宣薦則鐵箭柳片騎講五技取三技部守兩薦則柳葉箭二三巡或二巡片箭一巡試取矣今此別取才係是新創宜有一定之規請以柳葉箭二巡片箭騎蒭各一巡試取敎以柳葉箭三巡騎蒭一巡試取仍爲定式
정조 20년 · 강
命奉常僉正擇差以差皇壇祭享時壇司此後視此例無或苟塡
정조 20년 · 목
承旨李勉兢啓言皇壇祭享時壇司例以奉常判官塡差而判官李東植見差元陵忌辰祭典祀官當於來初二日受祭物進去僉正李錫心在外皇壇親享時壇司不得已以主簿蔡一祥換差云其在事面誠甚苟艱臣意則在外僉正姑爲變通令該曹口傳各別擇差以爲壇司擧行之地此後或有如此之時視此爲例無或有違式苟塡之弊似好矣從之
정조 20년 · 강
各陵寒食典祀官等各以擧行勤慢施賞罰有差
정조 20년 · 목
崇陵典祀官宋翼孝內下胡椒三升溫陵典祀官金孝眞長陵典祀官朴載德明陵典祀官金履喬懿陵典祀官尹羽烈弘陵典祀官韓致應懿昭墓典祀官尹愭等各胡椒二升賜給順陵典祀官李運行泰陵典祀官鄭景祚昭顯墓典祀官蔡弘直等推考順康園典祀官趙台榮愍懷墓典祀官李基慶等拿處崇陵熟手木一疋加給米二斗溫陵長陵明陵懿陵弘陵懿昭墓熟手各木一疋賜給順陵泰陵昭顯墓熟手本寺嚴治順康園愍懷墓熟手令該曹過齋後各別嚴治
정조 20년 · 강
召見諸承旨于試正閣
정조 20년 · 목
持公事入侍也○子謂摘奸史官徐俊輔黃基天曺錫中姜浚欽曰場屋之亂雜士習之僥冒莫甚於近日每以慶科之故有所闊狹而然也今番別試當以正士趨矯俗習爲先務爾等分往一二所各別禁察而如有儒生之不率敎者直爲言及於試官仍卽復命應辦所情債之禁不啻嚴明而近來則雖無設場時徵索而出榜後貢人輩私相與受云此則過場後限十日多船廉探以爲懲礪之地
정조 20년 · 강
命先農祭設行漏仍著爲式
정조 20년 · 목
承旨李肇源啓言祭享設行自有定時而城外設壇行事之處獨於南壇持用行漏先農壇將事時限只憑火繩每因風力之緊漫易致時刻之差違同是中祀而事體欠敬今番壇享旣用行漏此後則一依南壇例自漏局出送行漏著爲定式恐合重祀典之道故仰達矣從之
정조 20년 · 강
重推黃海監司徐邁修
정조 20년 · 목
承旨宋銓啓言卽見黃海監司徐邁修孝烈狀本則金川士人徐用和謂以節孝先生徐稜之後奏御文字何等審愼而先生之稱大損事體請當該道臣從重推考從之
정조 20년 · 강
飭文科一二所如有不率敎者隨卽罷場勿拘連二場試取之數視此遞減仍命武科鐵箭規矩以百三十步改書下
정조 20년 · 목
敎曰豈可番番提飭乎所謂科場飭禁訖可休矣況別試異於庭試則但當責其令行禁止之效以此意分付每場如有不率敎者隨卽罷場後草記雖連二場切勿爲拘而初試取人之數視此遞減其額卽令泮堂榜示諸生又敎曰文科旣有下敎濫雜武科尤甚鐵箭百十步太歇以百三十步改書下分付武試所
정조 20년 · 강
以李城輔爲執義鄭尙愚爲大司諫吳鼎源爲司諫李始源爲獻納韓光植李明淵爲掌令金近淳宋知濂爲持平趙萬元權晙爲正言尋遞光植以李貞運代之竝前望也
정조 20년 · 목
政院啓言今此別試文武科初試一二所監試官兩司各四員分排進去而大司憲徐有臣掌令姜文會司諫崔烜正言李鼎秉尹持範未肅拜大司諫獻納未差執義李羽逵掌令洪彦燮持平申光岳李德鉉在外無以備員受點敎以都憲外竝許遞前望單子入之待下批牌招以城輔等批下又啓言大司憲徐有臣掌令李明淵持平金近淳牌不進執義李城輔掌令韓光植在外別試初試文武一二所監試官無以備員受點敎以掌令李明淵持平金近淳只推更爲牌招在外掌令許遞前望單子入之待下批一體牌招以貞運批下
정조 20년 · 강
命元永冑仍任訓諫正
정조 20년 · 목
敎曰武所試官中假都事進去人減下訓諫前正元永冑仍任改付標
정조 20년 · 강
命正言趙萬元除署經行公
정조 20년 · 강
命試官望勿拘閣臣承旨擬人
정조 20년 · 목
敎曰試官中未付判府事及衆所共知情勢實病人改付標勿拘閣臣承旨擬入卽爲牌招
정조 20년 · 목
吏曹啓言因監察茶時啓辭有以洪元燮事問于該曹草記之命矣正月二十七日政前掌令洪彦燮自臣曹首擬於掌憲至蒙恩點而水原判官洪元燮元無擧擬於臺望敎以當該誤書之承旨推考
정조 20년 · 강
遞兵曹參議金勉柱
정조 20년 · 목
敎曰兵曹堂上中時帶檢校閣臣許遞與未差之代今日政差出待下批牌招察任
정조 20년 · 강
飭徐俊輔書進朔書
정조 20년 · 목
因權知承文院副正字徐俊輔禁推傳旨敎以此後嚴飭
정조 20년 · 강
禮曹判書具庠疏陳病狀乞遞賜例批仍命許遞
정조 20년 · 목
敎曰宮享當前受由禮判許遞今日政差出
정조 20년 · 목
始源以本院已經亞諫引避批以依啓
정조 20년 · 강
命重試唱榜改擇日
정조 20년 · 목
敎曰今年何年渠輩雖無知亦豈不知而今番重試唱榜以三月十五日擇入擇日官等渠輩何足靑而該堂事極爲未安雖不處分聞此則似當改擇此意分付該曹
정조 20년 · 강
內局以生熟鰒封進愆期委折査問于慶尙左兵使李潤謙草記
정조 20년 · 목
內局啓言慶尙左兵營進上生熟鰒封進愆期委折關問草記事命下矣査問于該兵使李潤謙處則以爲東萊府使頉報正月初八日來到故生熟鰒進上不得封進緣由卽刻修啓期於十四日呈納矣該持者到鳥嶺値酷寒兩足皴拆萬無作行之望故不得已雇人代送以致日子之稽滯云矣
정조 20년 · 강
飭昭顯墓植本之政仍命畿伯更觀該郡守王道常擧行如或不謹合手致決杖
정조 20년 · 목
記注官金良倜書啓以爲臣敬奉聖敎馳往蜂峴摘奸則石築防塞使附近村民逐日守直禁飭行人故絕無路痕仍詣昭顯墓遍審後峯兩麓及內外白虎四麓則年來植木幾盡著根將有蓊鬱之勢而其中瘠薄處間間枯損不無稀疏之慮自明日爲始墓官與隣近陵官及地方官眼同播植計料敎以地方官若能盡心擧行豈如彼稀疏乎當該郡守王道常令道臣更觀今年擧行又或不謹拿致營門從重決杖後狀聞事下諭
정조 20년 · 강
推嶺伯李泰永還送老人敎旨頒給狀本
정조 20년 · 목
泰永以道內歲首應資老人敎旨頒給馳啓敎以昨年則推恩有所重頒給形止使之狀聞者此蓋一時特敎而近日諸道年例加資敎旨頒給緣由亦皆狀聞褻瀆甚矣此後俾勿如是之意下諭諸道此道臣之曰以新定式云者何時有何定式乎難免不審推考此啓本還下送
정조 20년 · 강
命黃海道宣薦未任人令兵曹草記回啓
정조 20년 · 목
該監司徐邁修以宣薦未仕人平山府禹尙度遂安郡崔鴻漸孔道弘開錄馳啓有是命
정조 20년 · 목
以黃昇源爲吏曹參判柳河源爲獻納李龜雲爲副校理李祖源爲禮曹判書李致中爲知經筵
정조 20년 · 강
命宣沙浦僉使蛇梁萬戶黔毛浦萬戶仍任
정조 20년 · 목
以李光秀爲黔毛浦萬戶朴旨鳳爲蛇梁萬戶韓道元爲宣沙浦僉使竝以在外改差以高遇泰爲光秀之代許演爲旨鳳之代朴天柱爲道元之代又以在外改差以洪範瑞爲遇泰之代金壤爲演之代趙興麟爲天柱之代竝口傳也尋敎曰宣沙浦僉使趙命載蛇梁萬戶趙德演黔毛浦萬戶金德潤竝仍任
정조 20년 · 강
命濟州人李光秀等單付武兼餘則見窠外加設待窠陞實令該牧使捧自願起送韓道元單付加設習讀待窠陞實晉州人朴旨鳳令該曹問其地處以聞
정조 20년 · 목
敎曰濟州人前萬戶李光秀高遇泰洪範瑞今日事在渠輩可謂千載一時武兼口傳單付而餘則見窠外加設待窠陞實令該牧使捧其自願起送後狀聞前僉使韓道元習讀加設單付待窠陞實晉州人前萬戶朴旨鳳令該曹問其地處草記
정조 20년 · 강
命庚辰溫幸時陪從官綾恩君具允明安春君烿給衣資食物龍恩君尹琰加贈一階北伯趙宗鉉加資仍命遣禮官致祭于故重臣趙榮國雲逵故重臣李潭子靖模湖西守令待窠調用其餘差員守令問于該道臣一體加資推兵曹判書具㢞仍命隨駕武臣及禁軍守禦廳前排軍先後牌軍訪問各部各營該郡擧行校吏亦令道臣探問前府使李彦忠等各加一資其中未經五衛將者加設單付